د لوگر ولايت امنيتي حالاتو مدني فعالان انديښمن کړي
دوي وايي که د لوګر کې امنيت تامين شي، په ګاونډيو ولايتونو کې به د ورانکارو فعاليتونو مخه ونيول شي.
ظاهراً په دې وروستيو کې د لوګر امنيتي وضعيت په نسبي ډول ښه بريښي، خو د افغانستان روان وضعيت ته په کتو سره په دغه ولايت کې هم د ناامنيو د زياتېدو په اړه اندېښنې پيدا شوي دي. د مدني فعال عبدالمقصود عزيزي په وينا که په لوګر کې امنيت تامين شي، په کابل او ځينو نورو ګاونډيو ولايتونو کې هم تر ډېره بريده د ورانکارو فعاليتونو مخه نيول کېدای شي. څه موده وړاندې د لوګر د مرکز په ځينو سيمو کې اسلامي دولت يا داعش وسله والو ته منسوبې شبنامې هم خپرې شوې وې، دې سره ددغې ډلې د راپيدا کېدو اندېښنه هم ډيره شوه. د لوګر د ولايتي شورا غړی عدالت عبدالرحيم زی که څه هم په دې وروستيو کې د امنيتي ځواکونو مديريت ښه بولي، مګر زياتوي، چې د تشکيل، تجهيز او اکمالاتو له پلوه بسنه نه کوي. په ورته وخت کې په ولسي جرګه کې د لوګر استازی اکبرستانکزی د لوګر د امنيت د تامين لپاره اړينه بولي، ټولې هغه قاچاقي لارې، چې وسله والو طالبان پرې تګ راتګ لري، قطع کړای شي. د لوګر امنيه قوماندان لوی پاسوال عصمت الله عليزی په دغه ولايت کې د داعش وسله والو حضور نه مني، خو وايي چې د وسله والو طالبانو د فعاليتونو د مخنيوي لپاره يې مبارزه ګړندۍ کړې ده. د ځينو امنيتي منسوبينو په وينا ازره، محمداغه، څرخ او بره کي برک د لوګر هغه څلور ولسوالۍ يادېږي، چې نسبت نورو هغو ته پکې طالبان زيات فعال او له همدې سيمو خپل بريدونه تنظيموي. ابراهيم رحيمي د خوست د شيخ زايد پوهنتون د ژورناليزم پوهنځی لوستی او د ژورناليزم په ډګر کې يوولس کاله تجربه لري. هغه د ۲۰۱۱ ميلادي کال راهيسې په جنوب ختيځ کې د امريکا غږ خبريال دی. دمخه يې د افغانستان دننه په يو شمېر رسنيو کې کار کړی دی.